**Derek Morris** (s. 24. elokuuta 1978 Edmonton, Alberta, Kanada) on kanadalainen entinen jääkiekkoilija ja maailmanmestari.

Ura
---

### Seurajoukkueissa

Morris siirtyi WHL-juniorisarjan Regina Patsiin kaudeksi 1995–1996. Hän pelasi Reginassa kaksi kautta. Vuonna 1996 Calgary Flames varasi Morrisin NHL:ään. Morris pelasi ensimmäiset ammattilaisottelunsa WHL-kauden 1996–1997 jälkeen, kun hän pelasi loppukauden Calgaryn farmijoukkueessa AHL:n Saint John Flamesissa.

Kaudella 1997–1998 Morris pelasi tulokaskautensa NHL:ssä ja vakiinnutti heti paikkansa Calgaryn puolustuksessa. Hän teki kauden aikana 29 pistettä ja hänet valittiin tulokkaiden tähdistökentälliseen kauden päätteeksi. Morris oli Calgaryn johtavia puolustajia seuraavien kausien ajan. Morris joutui sopimuserimielisyyksiin Calgaryn kanssa kauden 1999–2000 jälkeen. Hän teki kolmen vuoden jatkosopimuksen Calgaryn kanssa vasta joulukuussa 2000 kauden 2000–2001 jo alettua. Calgary lähetti Morrisin sopimuksen jälkeen Saint Johniin lyhyelle kuntotuskomennukselle. Hän pelasi lopulta kolme ottelua Saint Johnissa ja loppukauden aikana 51 ottelua Calgaryssä.

Calgaryssä Morris pelasi yhteensä viisi kautta. Lokakuussa 2002 hän siirtyi merkittävässä kaupassa Colorado Avalancheen Dean McAmmondin ja Jeff Shantzin kanssa. Calgary sai Coloradolta tähtisentti Chris Druryn ja Stéphane Yellen. Ensimmäinen Colorado-kausi oli Morrisilta loistava, sillä hän pelasi tehokkaasti ja teki piste-ennätyksensä, 11+37. Seuraava kausi oli kuitenkin Morrisille vaikea, eikä hän pelannut enää yhtä varmasti. Colorado kauppasi hänet lopulta siirtoajan viimeisenä päivänä Keith Ballardin kanssa Phoenix Coyotesiin, josta Colorado sai Chris Grattonin, Ossi Väänäsen ja toisen kierroksen varausoikeuden.

Kaudella 2005–2006 Morris kärsi nilkkavammasta ja oli kaksi kuukautta sivussa peleistä vuoden 2006 alussa. Hän teki kuitenkin Phoenixin kanssa kolmen vuoden jatkosopimuksen maaliskuussa 2006. Phoenixissa Morris pelasi kauteen 2008–2009. Hänet kaupattiin siirtoajan lopulla New York Rangersiin vaihdossa Dmitri Kalininiin, Petr Průchaan ja Nigel Dawesiin. Morris teki 25. heinäkuuta 2009 yksivuotisen sopimuksen Boston Bruinsin kanssa. Hän ei pelannut koko kautta 2009–2010 Bostonissa, vaan hänet kaupattiin takaisin Phoenixiin maaliskuussa 2010 vaihdossa neljännen kierroksen varausoikeuteen vuoden 2011 varaustilaisuudessa.

### Maajoukkueessa

Morris edusti ensimmäisen kerran Kanadaa arvoturnauksessa Norjassa 1999. Toisen kerran Morris pelasi MM-tasolla Saksassa 2001. Morris oli mukana myös MM-kilpailuissa 2004, jolloin Kanada voitti kultaa. Morris teki yhdeksessä ottelussa tehot 0+5.

Lähteet
-------

1. 1 2 3  Derek Morris *Legends of Hockey*. Hockey Hall of Fame and Museum. Viitattu 6. maaliskuuta 2009. (englanniksi)
2. ↑  Morris sent to Saint John *CBC Sports*.  9. joulukuuta 2000. CBC. Viitattu 6. maaliskuuta 2009. (englanniksi)
3. ↑  Flames deal Morris to Avalanche *CBC Sports*.  1. lokakuuta 2002. CBC. Viitattu 6. maaliskuuta 2009. (englanniksi)
4. ↑  Avs add depth and grit *ESPN.com*.  9. maaliskuuta 2004. ESPN Internet Ventures. Viitattu 6. maaliskuuta 2009. (englanniksi)
5. ↑  AP: Coyotes Sign Reinprecht, Morris *San Francisco Chronicle*.  8. maaliskuuta 2006. Hearst Communications Inc.. Viitattu 6. maaliskuuta 2009. (englanniksi)[vanhentunut linkki]
6. ↑  Caldwell, Dave ja Zinser, Lynn: Islanders Deal Guerin to Pittsburgh; Rangers Obtain Morris From Phoenix *The New York Times*. The New York Times Company. Viitattu 6. maaliskuuta 2009. (englanniksi)
7. ↑  NHL Hockey Transactions  25.7.2009. ESPN.com. Viitattu 26.7.2009. (englanniksi)
8. ↑  Coyotes acquire Morris from Boston Bruins  3.3.2010. TSN. Viitattu 3.3.2010. (englanniksi)
9. ↑  Derek Morris *EliteProspect.com*. Viitattu 6. maaliskuuta 2009. (englanniksi)

Aiheesta muualla
----------------

* Derek Morris The Internet Hockey Databasessa (englanniksi)
* Morrisin profiili NHL:n sivuilla (englanniksi)